### NN 103/2017 (20.10.2017.), Odluka o porezima Općine Maruševec

Općina Maruševec

2377

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 31. Statuta Općine Maruševec (»Službeni vjesnik Varaždinske županije« broj 11/13, 22/13 i 43/15), Općinsko vijeće Općine Maruševec na 3. sjednici održanoj dana 25. rujna 2017. godine, donosi

ODLUKU

O POREZIMA OPĆINE MARUŠEVEC

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza koji pripadaju Općini Maruševec.

II. VRSTE POREZA

Članak 2.

Općini Maruševec pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Općina Maruševec dužna je uvesti i naplaćivati porez na nekretnine.

Obveza i postupak utvrđivanja i naplate poreza na nekretnine propisat će se posebnom odlukom o porezu na nekretnine u skladu s odredbama Zakona o lokalnim porezima.

1. Prirez porezu na dohodak

Članak 3.

Prirez porezu na dohodak plaća se na području Općine Maruševec sukladno zakonu i podzakonskom aktu kojim se uređuje porez na dohodak, te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boraviše na području Općine Maruševec.

Članak 4.

Osnovica prirezu poreza na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 5% na osnovicu iz članka 4. ove Odluke.

Prirez porezu na dohodak prihod je Proračuna Općine Maruševec.

Poslove u vezi s utvrđivanjem i naplatom prireza porezu na dohodak za Općinu Maruševec obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Maruševec.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine Maruševec.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu poreza na potrošnju, obveznik poreza dužan je iskazati na propisnom obrascu PP-MI-PO do 20. dana u mjesecu za prethodni mjesec.

Utvrđenu obvezu poreza na potrošnju, obveznik poreza dužan je platiti do posljednjeg dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 9.

Porez na potrošnju plaća se po stopi od 3% .

Porez na potrošnju prihod je Proračuna Općine Maruševec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na kuće za odmor

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Maruševec.

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor, u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora, kao i dijelovi objekta koji služe u iste svrhe.

Članak 12.

Porez na kuće za odmor plaća se u visini 8,00 kuna/m2 korisne površine kuće za odmor, te je prihod Proračuna Općine Maruševec.

Članak 13.

Porez na kuće za odmor ne plaća se na kuće za odmor koje se ne mogu koristiti (zbog starosti i trošnosti, zbog ratnih razaranja i prirodnih nepogoda npr. poplava, požara, potresa).

Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice.

Članak 14.

Obveznici poreza na kuće za odmor dužni su nadležnoj ispostavi Porezne uprave ili Jedinstvenom upravnom odjelu Općine Maruševec dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor. Porez na kuće za odmor plaća se u roku od 15 dana od dana dostave rješenja o utvrđivanju tog poreza.

4. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe koje privremeno koriste javnu površinu na području Općine Maruševec.

Javnim površinama u smislu ove Odluke, smatraju se javne površine definirane relevantnim zakonskim odredbama te utvrđene Odlukom o komunalnom redu i neizgrađeno građevinsko zemljište u vlasništvu Općine Maruševec.

Privremenim objektima, u smislu ove Odluke smatraju se kiosci, manji montažni objekti, pokretne naprave i ugostiteljske terase, definirane Odlukom o komunalnom redu Općine Maruševec i relevantnim zakonskim odredbama.

Članak 16.

Za korištenje javnih površina, ovisno o namjeni, utvrđuje se visina poreza na korištenje javnih površina kako slijedi:

|  |  |
| --- | --- |
| 1. kiosci, montažni objekti | 30,00 kn/m²/mjesečno |
| 2. ugostiteljske terase (od 1.04. do 31.10. ili 1.5. do 30.09.) | 15,00 kn/m²/mjesečno |
| 3. ugostiteljske i slične pokretne prikolice | 12,00 kn/m²/dnevno |
| 4. šatori u kojima se obavlja ugostiteljska djelatnost | 12,00 kn/m²/dnevno |
| 5. cirkusi, luna park, zabavne radnje i sl. | 300,00 kn/dnevno |
| 6. prigodne prodaje na stolovima, klupama i štandovima ili bez postavljanja pokretnih naprava | 26,00 kn/ m1/dnevno |
| 7. postavljanje stolova, klupa ili štandova u svrhu izborne promidžbe | 15,00 kn/m²/dnevno |
| 8. zamrzivači, uslužne naprave | 5,00 kn/m²/dnevno |
| 9. pokretne trgovine | 200,00 kn/mjesečno, paušal |

Članak 17.

Za korištenje javne površine podnosi se zahtjev Jedinstvenom upravnom odjelu Općine Maruševec – Službi komunalnog redarstva.

Jedinstveni upravni odjel rješenjem odobrava privremeno korištenje javne površine, sukladno Odluci o komunalnom redu i ovoj Odluci.

Poslove u vezi s naplatom poreza na korištenje javne površine obavlja Jedinstveni upravni odjel Općine Maruševec.

Članak 18.

Od obveze plaćanja poreza na korištenje javne površine oslobođene su neprofitne udruge građana i Općina Maruševec kada je organizator i pokrovitelj manifestacija, uz obavezu prethodnu najavu Jedinstvenom upravnom odjelu.

Članak 19.

Iznimno od odredaba članka 18. ove Odluke, općinski načelnik može odobriti privremenu uporabu javne površine i osloboditi obveznika plaćanja poreza na korištenje javne površine u svrhu održavanja akcije zaštite okoliša, humanitarne, kulturne, sportske ili druge akcije od interesa za Općinu Maruševec.

Također općinski načelnik može osloboditi obveznika plaćanja poreza na korištenje javne površine prilikom održavanja tradicionalnog proštenja u svrhu zaštite i očuvanja tradicije i običaja Općine Maruševec.

5. Porez na nekretnine

Članak 20.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuju se posebnom odlukom Općinskog vijeća Općine Maruševec, sukladno odredbama Zakona o lokalnim porezima.

III. PROVEDBENE ODREDBE

Članak 21.

Poslove utvrđivanja, evidentiranja, nadzora, naplate i ovrhe radi naplate prireza porezu na dohodak, poreza na potrošnju i poreza na kuće za odmor obavlja Ministarstvo financija, Porezna uprava.

Poslove u svezi s utvrđivanjem i naplatom poreza na korištenje javnih površina.obavlja Jedinstveni upravni odjel Općine Maruševec.

Članak 22.

Glede utvrđivanja, razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanu i naplati općinskih poreza iz ove Odluke primjenjuju se odredbe Općeg poreznog zakona, Zakona o lokalnim porezima i svih drugih propisa kojima se regulira predmetno područje.

IV. PRIJELAZNE I ZAVRŠNE ODREDBE

Članak 23.

Rješenja i odobrenja o odobravanju pokretne prodaje na području Općine Maruševec izdana do dana stupanja na snagu ove Odluke moraju se uskladiti s ovom Odlukom najkasnije do 1. siječnja 2018. godine. Ukoliko ovlaštenici pokretne prodaje ne pristaju na uvjete propisane ovom Odlukom, rješenja i odobrenja o odobravanju pokretne prodaje na području Općine Maruševec stavit će se izvan snage.

Članak 24.

Danom stupanja na snagu ove Odluke prestaje važiti Odluka o porezima Općine Maruševec (»Službeni vjesnik Varaždinske županije« broj 2/02) i Odluka o prirezu porezu na dohodak (»Službeni vjesnik Varaždinske županije« broj 27/12).

Članak 25.

Ova Odluka stupa na snagu u roku od osam dana od dana objave u »Službenom vjesniku Varaždinske županije«, osim odredbi o prirezu poreza na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 410-01/17-01/04

Urbroj: 2186-017/17-03

Maruševec, 25. rujna 2017.

Predsjednik
 Općinskog vijeća
 Josip Špoljar, oec., v. r.